**Vedenie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă văd în noapte fără zare

Duc calul de dârlog și-n frică,

Iar cumpăna scârțâitoare

Găleata plină o ridică.

Căluțu-i trist, vremea mâhnită,

Se leagănă stele pe apă

Și viața mea neisprăvită

Cu murgu-alături se adapă.

Stelele cad, tristețea saltă,

Clipele picură-n fântână,

Țipă o pasăre de baltă

Singurătatea de-mi îngână.

Parcă apasă-n piept mormântul

Atât de greu vrea să mă doară

Și-ncep să chem în voce cântul

De nu știu care primăvară.

Iar mugurii parcă insultă

Ceru-ncordat s-aducă norii

Când aștrii palpitând ascultă

Că-n loc de nori vor fi cocorii.

Doar gândurile negre-n ciudă

Rămase-n urma mea mă latră

Pe căptușeala veche, udă

Zidită-n bârne și în piatră...

Nu știu de unde-mi vine-n minte

Așa vedenie ciudată

Fiindcă cât mă țin eu minte

Cal nu avusei niciodată.

M-am prăvălit în modă, poate,

De fugă-n viețile trecute

Și mă văzui trecând prin alte

Realități necunoscute?

Posibil... Cine-o să mai știe...

De mângâiere-un gând îmi ține:

Că și atunci cu poezie

Urâtul alungam din mine!

Victor Bragagiu